b'\n_START_ARTICLE_\nSmuk og dejlig\n_START_SECTION_\nSangteksten\n_START_PARAGRAPH_\nSangen best\xc3\xa5r af tre vers p\xc3\xa5 hver fire linjer. De faste elementer er, at de to f\xc3\xb8rste linjer i hvert vers rimer, og at tredje linje ender med "du er s\xc3\xa5 smuk og dejlig" i alle versene._NEWLINE_Indholdsm\xc3\xa6ssigt beskriver sangen sangerens \xc3\xb8nske om at genfinde den kvinde, hun havde set danse, s\xc3\xa5 hun g\xc3\xa5r ind til byen og st\xc3\xb8der tilf\xc3\xa6ldigt p\xc3\xa5 hende. Det antydes, at kvinden ikke er uinteresseret i m\xc3\xb8det, men at hun er lidt usikker p\xc3\xa5 situationen ("Du er lidt forvirret, si\'r du og ler"). Det skal tilf\xc3\xb8jes, at teksten aldrig direkte siger, at der er tale om en kvinde, idet hun kun omtales med stedord i anden person ("du", "dig").\n_START_SECTION_\nMelodi\n_START_PARAGRAPH_\nMelodien g\xc3\xa5r i en firedelt taktart i et roligt tempo. Forspil og de to f\xc3\xb8rste linjer k\xc3\xb8rer en mol-rundgang, mens de to n\xc3\xa6ste linjer k\xc3\xb8rer over i den parallelle dur-rundgang.\n_START_SECTION_\nOriginaludgave\n_START_PARAGRAPH_\nIndspilningen af sangen har ret diskret musikledsagelse til sangen, hvor Anne Linnet selv synger for. Bagved holder rytmesektionen med Lone Poulsens enkle el-basgang, Astrid Elbeks percussion og Ulla Tvede Eriksens trommer gang i nummeret, mens den akustiske guitar spiller akkorderne._NEWLINE_I begyndelsen synger Linnet solo, men i de sidste linjer af tredje vers supplerer Lis S\xc3\xb8rensen med diskret korsang. Efter gennemsyngning af hele sangen f\xc3\xb8lger en r\xc3\xa6kke gentagelser af tredje vers, hvor S\xc3\xb8rensens vokal gradvis bliver mere markant og bliver mere til en dialog med Linnets vokal, inden sangen fader ud.\n_START_SECTION_\nAndre versioner\n_START_PARAGRAPH_\n"Smuk og dejlig" er indspillet af flere andre kunstnere, blandt andet af Lars H.U.G. p\xc3\xa5 albummet Kopy (1989), af Bl\xc3\xa5 \xc3\x98jne p\xc3\xa5 hendes debutalbum Romeo & Julie (1999), lige som Natasja Saad indspillede en version af sangen, der udkom hendes posthume album I Danmark er jeg f\xc3\xb8dt (2007)._NEWLINE_Desuden sang den senere vinder af den f\xc3\xb8rste X Factor-konkurrence, Martin, sangen i en af udsendelserne._NEWLINE_I anden s\xc3\xa6son af Toppen af Poppen p\xc3\xa5 TV 2 fremf\xc3\xb8rte Rasmus N\xc3\xb8hr en udgave af sangen af Linnet, der blev meget r\xc3\xb8rt over hans version. Sangen er inkluderet p\xc3\xa5 CD\'en Toppen af Poppen 2 ._NEWLINE_Kal P. Dal lavede en svensk udgave med titlen "Go och dajlig", udgivet p\xc3\xa5 albummet Rock E\'Nock! i 1979.'